รัฐสภา เตรียมพร้อมดูแลความเรียบร้อย หลังกลุ่มราษฎร ได้เคลื่อนขบวนออกจากอนุสาวรีย์ประชาธิปไตย เพื่อมายื่นหนังสือแสดงจุดยืน
กลุ่มราษฎร เดินทางมาตามเวลานัดหมายเข้าร่วมกิจกรรม "ราษฎรยืนยันดันเพดาน" มีแกนนำคนสำคัญ อาทิ นายจตุภัทร์ บุญภัทรรักษา (ไผ่ ดาวดิน) ,นายพริษฐ์ ชิวารักษ์ หรือเพนกวิน นำขบวนเคลื่อนออกจากอนุสาวรีย์ประชาธิปไตยแล้ว เพื่อมายื่นหนังสือแสดงจุดยืนราษฎรในการยืนยันข้อเรียกร้อง  โดยกำหนดเส้นทางเคลื่อนขบวน ผ่านถนนราชดำเนินกลาง มุ่งหน้าสะพานผ่านฟ้าลีลาศ เข้าสู่ถนนหลานหลวง ถึงแยกอุรุพงษ์เลี้ยวเข้าสู่ถนนพระรามที่ 6 เข้าสู่ถนนทหารเดินตรงต่อไปจนถึงแยกเกียกกาย และมีจุดหมายที่รัฐสภา รวมระยะทางประมาณ 9 กิโลเมตร ทั้งนี้แกนนำยังได้ประกาศว่าการชุมนุมครั้งนี้ มีการวางระบบป้องกันความปลอดภัย ทั้งมาตรการป้องกันโควิด รวมไปถึงการเว้นระยะห่างระหว่างกัน ท่ามกลางการรักษาความปลอดภัยจากเจ้าหน้าที่ตำรวจประจำตามจุดต่างๆขณะที่ บรรยากาศโดยรอบพื้นที่อาคารรัฐสภา เป็นหนึ่งในสถานที่ที่กลุ่มราษฎรประกาศชัดจะมายื่นหนังสือเพื่อแสดงเจตนารมย์  ขณะนี้ฝั่งที่ติดกับถนนสามเสนริมฟุตบาทได้มีการนำแผงเหล็กกั้นตลอดแนว ส่วนประตูทางเข้าอาคารฝั่งวุฒิสภา ยังเปิดให้รถสัญจรผ่านเข้า-ออก ได้ตามปกติ เช่นเดียวกับประตูทางเข้า-ออก ฝั่งอาคารสภาผู้แทนราษฎร ถนนทหาร ยังเปิดให้รถสัญจรได้ตามปกติเช่นกัน โดยมีตำรวจสภาคอยดูความเรียบร้อยประตูทางเข้า-ออก ทั้ง 2 ฝั่งอาคารส่วนบริเวณด้านหน้าศูนย์ราชการกรุงเทพมหานคร เกียกกาย ซึ่งอยู่ฝั่งตรงข้ามกับอาคารรัฐสภา(ฝั่ง ส.ส.) มีตำรวจมาประจำการดูแลความเรียบร้อย พร้อมด้วยรถควบคุมผู้ต้องหาจอดอยู่ริมฟุตบาทจำนวน 1 คัน นอกจากนี้ ยังพบว่ามีกำลังตำรวจและตำรวจชุดควบคุมฝูงชน เข้ามาประจำการภายในอาคารและภายในกองพันทหารม้าที่ 4 กองพลที่ 1 รักษาพระองค์ ซึ่งอยู่ฝั่งตรงข้ามเพื่อเตรียมรับกลุ่มผู้ชุมนุมจะเดินเท้ามาทำกิจกรรมที่อาคารรัฐสภาวันนี้